b"\n_START_ARTICLE_\nMonomiestas\n_START_PARAGRAPH_\nMonomiestas (angl. monotown, i\xc5\xa1 rus. \xd0\xbc\xd0\xbe\xd0\xbd\xd0\xbe\xd0\xb3\xd0\xbe\xd1\x80\xd0\xbe\xd0\xb4, i\xc5\xa1 gr. mono 'vienas' + rus. \xd0\xb3\xd0\xbe\xd1\x80\xd0\xbe\xd0\xb4 'miestas')\xc2\xa0\xe2\x80\x93 miestas, kurio ekonomika pagr\xc4\xafsta vienintele \xc4\xafmone. Tokia \xc4\xafmon\xc4\x97 vadinama miest\xc4\x85 formuojanti \xc4\xafmon\xc4\x97. S\xc4\x85voka da\xc5\xbena Rusijoje, kur TSRS planin\xc4\x97s ekonomikos laikais buvo \xc4\xafkurta \xc5\xa1imtai toki\xc5\xb3 monomiest\xc5\xb3, da\xc5\xbenai vietov\xc4\x97se, kur buvo iki tol nenaudot\xc5\xb3 pramon\xc4\x97s \xc5\xbealiav\xc5\xb3 i\xc5\xa1tekli\xc5\xb3. Da\xc5\xbenai tai buvo gyventi nepatogios vietov\xc4\x97s. Daugelyje Rusijos monomiest\xc5\xb3 kyla problem\xc5\xb3 d\xc4\x97l j\xc5\xb3 nelankstumo ir nekonkurencingumo.\n_START_SECTION_\nIstorija\n_START_PARAGRAPH_\nTaryb\xc5\xb3 S\xc4\x85jungoje miestai neretai buvo kuriami apie pramon\xc4\x97s \xc4\xafmones, kurios buvo statomos specialiai pagal ekonominius, politinius, karinius ir pan. kriterijus parinktose vietov\xc4\x97se. Tai ved\xc4\x97 prie region\xc5\xb3 specializacijos. Tokiuose miestuose miestus formuojan\xc4\x8dios \xc4\xafmon\xc4\x97s ne tik suteikdavo darbo vietas gyventojams, bet ir u\xc5\xbetikrino socialines paslaugas\xc2\xa0\xe2\x80\x93 apr\xc5\xabpindavo butais, vaik\xc5\xb3 dar\xc5\xbeeliais, mokyklomis ir pan._NEWLINE_Suirus TSRS daug monomiestus formavusi\xc5\xb3 \xc4\xafmoni\xc5\xb3 buvo privatizuotos, dalis j\xc5\xb3 subankrutavo d\xc4\x97l blogos vadybos ar nekonkurencingumo. Tokiais atvejais Rusijos vald\xc5\xbeia band\xc4\x97 atsakomyb\xc4\x99 u\xc5\xbe socialines paslaugas perkelti vietinei savivaldai, bet \xc5\xa1iai tr\xc5\xabko l\xc4\x97\xc5\xa1\xc5\xb3 socialinei sistemai pertvarkyti.\n_START_SECTION_\nMonomiestai dabar\n_START_PARAGRAPH_\nPagal 1999\xe2\x80\x932000\xc2\xa0m. Rusijos vald\xc5\xbeios atlikt\xc4\x85 tyrim\xc4\x85 Rusijoje tada buvo 467 stamb\xc5\xabs ir 332 ma\xc5\xbei miestai, kurie buvo monomiestai. Juose gyveno apie 25 milijonus gyventoj\xc5\xb3 (\xc5\xa1e\xc5\xa1tadalis Rusijos gyventoj\xc5\xb3). 900 monomiest\xc5\xb3 \xc4\xafmoni\xc5\xb3 (daugelis j\xc5\xb3 yra sunkiosios pramon\xc4\x97s \xc4\xafmon\xc4\x97s\xc2\xa0\xe2\x80\x93 kuro, metalurgijos, ma\xc5\xa1in\xc5\xb3 gamybos ir pan.) gamino daugiau kaip 30% pramon\xc4\x97s produkcijos.\n_START_SECTION_\nProblemos\n_START_PARAGRAPH_\nD\xc4\x97l monomiest\xc5\xb3 prigimties daugelio j\xc5\xb3 ekonomika yra siaurai specializuota ir nelanksti, o darbo j\xc4\x97ga\xc2\xa0\xe2\x80\x93 nemobili. Daugelis \xc5\xa1i\xc5\xb3 \xc4\xafmoni\xc5\xb3 yra nekonkurencingos, gamina ne t\xc4\x85 produkcij\xc4\x85, da\xc5\xbenai ne tose vietose. Monomiest\xc5\xb3 gyventojai nenori kraustytis gyventi ir dirbti kitur, nes taip prarast\xc5\xb3 monomieste turimas socialines garantijas. Monomiestai labai nukent\xc4\x97jo nuo 2008\xe2\x80\x932009\xc2\xa0m. pasaulio ekonomin\xc4\x97s kriz\xc4\x97s, tuo metu juose labai i\xc5\xa1augo nedarbas._NEWLINE_Pvz., 2009\xc2\xa0m. apie 300 Pikaliovo miesto (Leningrado sritis, Rusija) gyventoj\xc5\xb3 blokavo magistral\xc4\x99 protestuodami prie\xc5\xa1 finansinius sunkumus d\xc4\x97l nemokam\xc5\xb3 atlyginim\xc5\xb3. Premjeras Vladimiras Putinas atvyko \xc4\xaf miest\xc4\x85 ir \xc4\xafsak\xc4\x97 vienos i\xc5\xa1 pagrindini\xc5\xb3 miesto kompanij\xc5\xb3 BasEl Cement Pikalyovo savininkui Olegui Deripaskai sumok\xc4\x97ti darbuotojams daugiau kaip 41 milijon\xc4\x85 rubli\xc5\xb3 sulaikyt\xc5\xb3 alg\xc5\xb3. Suma buvo sumok\xc4\x97ta, ir situacija mieste normalizavosi. Ta\xc4\x8diau miesto pramon\xc4\x97s gyvybingumo klausimas i\xc5\xa1liko.\n_START_SECTION_\nPavyzd\xc5\xbeiai\n_START_PARAGRAPH_\nDid\xc5\xbeiausias Rusijos monomiestas yra Toljatis, turintis 700 000 gyventoj\xc5\xb3. Miesto branduolys yra didel\xc4\x97 AvtoVAZ gamykla, kurioje 2008\xc2\xa0m. antroje pus\xc4\x97je dirbo apie 106 t\xc5\xabkst. \xc5\xbemoni\xc5\xb3. AvtoVAZ yra did\xc5\xbeiausias Rusijos automobili\xc5\xb3 gamintojas, sukuriantis apie 1% Rusijos BNP._NEWLINE_Dalnegorskas (Primor\xc4\x97s kra\xc5\xa1tas, Rusijos Tolimieji Rytai) yra monomiestas, turintis 40 t\xc5\xabkst. gyventoj\xc5\xb3. Miesto ekonomikos pagrindas yra dvi kalnakasybos ir metalurgijos kompanijos\xc2\xa0\xe2\x80\x93 kalnakasybos chemijos kompanija \xe2\x80\x9eBor\xe2\x80\x9c ir kompanija \xe2\x80\x9eDalpolimetal\xe2\x80\x9c. Abi \xc5\xa1ios kompanijos gamina cinko ir \xc5\xa1vino koncentratus, boro r\xc5\xabg\xc5\xa1t\xc4\xaf ir kitus boro junginius."